Genner Kirke
Genner Kirke er en sognekirke beliggende på bakken Jonsbjerg i den nordøstlige udkant af Genner.
Kirkegården, som i nyere tid er udvidet mod nord, er på alle sider omgivet af levende hegn og træer og tilgås gennem en køreport i sydvest og en fodgængerlåge i sydøst.
Kirken består af kor, skib og tårn fra 1935, opført af tegl i en nyromansk stil. Den er tegnet af arkitekten Jep Fink (1882-1973).
Kirken fremstår indvendigt helt enkelt i hvide og lysegrå nuancer, med et gulv af lysegule teglsten lagt i sildebensmønster. I korets vinduer ses fine glasmosaikker af kunstneren J.T. Skovgård.
Kirkens inventar er præget af kunstneren J.T. Skovgårds arbejde og er altovervejende i moderne stil.
Alteret, knæfaldet, kirkens sølvtøj, granitdøbefonten og det tilhørende dåbsfad er alle udført af J.T. Skovgård og stammer fra kirkens indvielse i 1935, bortset fra dåbsfadet, som er en kopi, da det oprindelige blev stjålet ved et indbrud i 1985. Alteret er bemærkelsesværdigt ved at være fremstillet af genbrugte sten fra københavnske fortove.
Korset på alteret er fra 1965 og var oprindeligt i naturlige farver, senere forgyldt. Det er tegnet af kirkens arkitekt Jep Fink.
Kirkens prædikestol er også tegnet af Jep Fink og var oprindelig i helt enkel stil. I 1953 blev der dog tilføjet to udskårne egetræstavler, som forestiller brylluppet i Kana og den sidste nadver.
Ved indbruddet i 1985 blev også kirkens oprindelige krucifiks stjålet, og det nuværende, som hænger syd for korbuen, er derfor et nyere abstrakt krucifiks, udført af kunstneren Erik Heide.